Hvis vi skal undgå Trump-lignende tilstande i dansk politik og i danske medier, skal vi klart og utvetydigt tage afstand fra den vildledning og løgn, der spreder sig som en stadig mere »normal« praksis på Christiansborg. Senest har vi set det fra tidligere udenrigsminister Kristian Jensen (V) i sagen om den historiske udredning af Danmarks krigsindsats.

Vi bliver nødt til at tage et opgør med accepten af såkaldt newspeak, spin og vildledning i dansk politik - én gang for alle. Det gælder både politikere, medier og borgere. Vi skal vise, at vi ikke tolererer det i vores fælles demokrati. Med Trumps alternative fakta, usaglige angreb på medierne og totale manipulation med virkeligheden ser vi lige nu, hvor galt det kan gå, hvis man ikke tager det alvorligt. Derfor skal vi for alt i verden undgå en udvikling i den retning i Danmark - én retning, hvor løgnen bliver til sandhed, newspeak bliver til fællessproget og hvor magthaveres ufortrødne vildledning bliver til urigtig virkelighed.

Derfor tog jeg for nylig det højst usædvanlige skridt at offentliggøre en mailkorrespondance mellem mig selv og forhenværende justitsminister, Søren Pind (V), om netop den historiske krigsudredning, vi som eneste ikke-støtteparti for regeringen indgik aftale om i foråret 2016. En aftale der var flertal for uden Alternativet, og som på ingen måde kan eller skal erstatte den af regeringen nedlagte Irak- og Afghanistankommission - men som vi valgte at gå med i, så vi kunne agere vagthund og sikre den mest kritiske og lærerige undersøgelse af dansk krigsdeltagelse som muligt.

Blandt andet som bestemmende part omkring den politiserede indstilling af forskerteamet til at foretage udredningen.

Det er en aftale, som Alternativet siden er blev smidt ud af, fordi vi ifølge Kristian Jensen, der overtog ansvaret for aftalen fra Søren Pind, ikke kan forvente, at bare fordi der står i aftalen, at alle partierne skal være enige om udpegningen af forskerne til undersøgelsen - så vil det blive overholdt af regeringen. Enighed mellem alle fem aftalepartier kan nemlig lige så godt være mellem de fire ud af fem, siger ministeren. Det er volapyk og mistillidsskabende! I særdeleshed fordi ministerkollegaen Søren Pind stadig står fuldt ved aftalen som lovet og skrevet til mig. Og respekt til Søren for den integritet i øvrigt.

I mailkorrespondancen ligger beviset for det, som vi hele tiden har sagt, og som regeringen har forsøgt at vildlede og spinne sig ud af: Nemlig at tidligere udenrigsminister Kristian Jensen har forbrudt sig mod en klokkeklar aftale mellem Søren Pind og Alternativet, og at Anders Samuelsen som nuværende udenrigsminister - til min store ærgrelse og ikke mindst overraskelse - har forsømt at rette op på dette tillids- og aftalebrud.

I mailkorrespondancen før aftaleindgåelsen, som jeg offentliggjorde efter at have informeret Søren Pind om det, skriver han således til mig, at »der skal være enighed blandt dem, som er med, herunder dig, om den konkrete udpegning« af forskerne. På grund af blandt andet denne garanti om hensigten og betydningen af aftalens ordlyd om enighed fra den daværende justitsminister valgte jeg og Alternativet at gå med i aftalen.

Hvis medier, borgere og politikere vælger at acceptere ministerløgn og newspeak, hvad er så overhovedet rationalet om at genoprette tilliden til politikerne? Det politiske bedrag kaldes ofte for »godt politisk håndværk«, hvis man slipper af sted med det. Går den, så går den - men ikke længere, tak! For vi siger fra - og det håber jeg også, at du vil gøre.